Αιώνια παρθένα σπιθαμή γης που στέκει στο άκρο του νοτιά, μακριά και χώρια από το Θεό. Η Γαύδος, βρίσκεται 20 μίλια νότια της Κρήτης. Για να φτάσει κανείς εκεί πηγαίνει πρώτα στα Χανιά, περνά στα Σφακιά ή στην Παλαιόχωρα και σε μιάμιση ώρα είναι στην ωραία και άγνωστη Γαύδο. Έχει έκταση 37.000 στρέμματα και γενικά είναι σκεπασμένη με θάμνους, πεύκα και δάση, με χαρακτηριστικό τα κέδρα. Είναι νησί ιστορικό, με ευρήματα, αλλά κυρίως κεραμικά του 3.000 πΧ και Μινωικά του 1425 πΧ. Με τα πολλά φυσικά λιμάνια του, το νησί προσέφερε καταφύγιο σε πειρατές, διαπλεόντες εμπόρους και ναυαγούς. Το 1539 χρησιμοποιήθηκε σαν ορμητήριο από τον γνωστό πειρατή Μπαρμπαρόσα, ενώ ο Απόστολος Παύλος το 64 μΧ, πηγαίνοντας δέσμιος από την Ιουδαία προς τη Ρώμη για να δικαστεί, λόγω μεγάλης θαλασσοταραχής, βρήκε καταφύγιο και λιμάνι στη Γαύδο, όπου και έμεινε για αρκετό διάστημα. Το ίδιο συνέβη και στους 99 Πατέρες από την Αίγυπτο και στον Άγιο Ιωάννη το Θεολόγο. Ο Όμηρος στα έργα του αναφέρεται στη Γαύδο ως το νησί της Καλυψούς και ο θρύλος θέλει τον Οδυσσέα ναυαγό στα χώματά της. Στο Βρετανικό μουσείο βρίσκεται μαρμάρινο άγαλμά του προερχόμενο από τη Γαύδο. Κατά τη δεκαετία του 1930, επί δικτατορίας Μεταξά, η Γαύδος υπήρξε ο τόπος εξορίας πολλών, μεταξύ των οποίων ο Άρης Βελουχιώτης, ο Μάρκος Βαφειάδης, ο Παρτσαλίδης και άλλοι. Λέγεται ότι «στη Γαύδο έδωσε ο Θεός, όσα της στέρησε ο άνθρωπος». Μαγευτικές παραλίες και αμμουδιές όπως το Σαρακίνικο, ο Ποταμός, ο Λαύρακας και άλλες. Πορφυρένιες ανατολές και ονειρικά ηλιοβασιλέματα. Το πέλαγός της είναι πλούσιο σε ψάρια, αστακούς, καραβίδες, γαρίδες, ξιφίες. Στη Γαύδο υπάρχει άφθονο νερό, αλλά στον τομέα του εξηλεκτρισμού βρίσκεται ακόμη στο στάδιο της πειραματικής λειτουργίας. Σε κάθε περίπτωση, η εξυπηρέτηση γίνεται με γεννήτριες. Στη Γαύδο λειτουργεί άριστα το τηλέφωνο, ως επίσης και όλα τα κινητά. Υπάρχει ιατρείο που λειτουργεί άριστα μέχρι σήμερα και καλύπτει τις ανάγκες σε ντόπιους και τουρίστες και κάθε έκτακτο περιστατικό αντιμετωπίζεται με την τηλεφωνική πρόσκληση ελικοπτέρου από τα Χανιά, όπου μεταφέρεται ο ασθενής χωρίς φυσικά την παραμικρή οικονομική επιβάρυνση. Στη Γαύδο θα δείτε: το Φάρο (δεύτερος στον κόσμο σε ορατότητα, μετά από αυτόν της Γης του Πυρός), πολλά μοναστήρια, το λαογραφικό μουσείο στα Βατσιανά, το Καραβέ, το Καστρί και την Άμπελο. Το ακρωτήρι της Τρυπητής, είναι ένας απότομος, άγριος βράχος με τρεις διαδοχικές καμάρες που κάνει την ψυχή να φτερουγίζει. Εδώ κατά τη Μυθολογία, ήταν αιχμάλωτος ο Οδυσσέας από την Καλυψώ. Στην Τρυπητή φθάνει κανείς με μικρό σκάφος, για να μείνει εκστατικός στη δύναμη και την επιβλητικότητα της φύσης. Τέλος θα βρείτε ωραιότατα μέρη για φαγητό. Οι μικρές ταβερνούλες με τα ολόφρεσκα ψάρια και τη σπεσιαλιτέ του νησιού (βραστή, άγρια γίδα) θα σας εντυπωσιάσουν.